
    CONTRACT DE ÎNCHIRIERE
     Nr. ________/_____________



	I. PĂRȚILE CONTRACTANTE:
	- Societatea Drumuri Municipale Timișoara S.A., cu sediul în Municipiul Timișoara, str. Eternității, nr. 45, jud. Timiș, CIF RO3286536, număr de ordine în registrul comerțului  J35/3475/1994, cont curent nr. RO79 INGB 0002 0082 2156 8911, deschis la ING Bank Timișoara, reprezentată prin ing. Valentin Martânov - director general și ec. Marcela Fericel - director economic, în calitate de locator,  și
	- Societatea UZINA ENERGETICĂ TIMIȘOARA S.R.L., societate în curs de constituire, reprezentată prin d-nul _______________ - administrator, CNP _______________, identificat cu ___ seria ____ nr. _____________, eliberată de ____________, la data de _____________, în calitate de locatar, au convenit încheierea prezentului contract de  închiriere.
	II. OBIECTUL CONTRACTULUI
	Art.1. Obiectul contractului îl constituie asigurarea folosinței spațiului construit, situat în Municipiul Timișoara, B-dul Take Ionescu, nr. 51, spațiul nr. S8, înscris în CF nr. 403644-C1-U13 Timisoara, nr. top  25989/XVI, compus dintr-o încăpere situată la etajul 1 al imobilului, în suprafață totală de 19,87 mp, din care: 15,73 mp suprafață utilă și 4,14 mp reprezentând cota parte din părțile comune, aflat în patrimoniul locatorului, pentru următoarea destinație: sediu social, în care se va autoriza defășurarea de activități prevăzute în obiectul de activitate al societății , conform schiței anexate, ce face parte integranta din contract.
	Art.2. Predarea-primirea suprafețelor închiriate este consemnată în alăturatul proces-verbal, ce face parte integrantă din prezentul contract.
	III. TERMENUL CONTRACTULUI
	Art.3. Termenul închirierii este de 3 (trei) ani de zile, cu începere de la data de ____________  (data de la care începe să curgă obligația de plată a chiriei și a utilităților), până la data de _____________.
	La expirarea contractului de închiriere, locatarul trebuie să-și manifeste intenția prelungirii contractului, în scris, cu cel puțin 30 de zile înaintea expirării acestuia, în caz contrar, contractul de închiriere va înceta prin ajungere la termen.
	IV. PREȚUL
	Art.4. Chiria lunară pentru folosința întregii suprafețe închiriate este  echivalentul în lei a sumei de 121 (unasutădouăzecișiunu) euro, exclusiv TVA, calculată la cursul BNR din data facturării.
 	V. PLATA CHIRIEI
	Art.5. Plata chiriei se face până cel târziu în ultima zi lucrătoare a fiecărei luni, pentru luna în curs, prin virament în contul locatorului nr. RO79 INGB 0002 0082 2156 8911, deschis la ING Bank Timișoara, sau în numerar la casieria locatorului.
	Art.6. Nerespectarea termenului de plată (chirie și/sau utilități), atrage după sine plata unor penalități de întârziere de 0,1/zi, calculate la suma datorată, până la achitarea integrală, penalitățile putând depăși debitul asupra căruia au fost calculate.
	
VI. OBLIGAȚIILE LOCATORULUI
	Art.7. a) Să predea suprafața locativă închiriată pe bază de proces-verbal de predare-primire, care să consemneze starea efectivă a spațiului închiriat;
	b) Să controleze modul cum este folosită și întreținută de către locatar suprafața locativă închiriată și să ia măsurile ce se impun în vederea unei bune întrețineri, a folosirii judicioase și potrivit destinației.	
	VII. OBLIGAȚIILE LOCATARULUI
	Art.8. a) Să plăteasca chiria și utilitățile la termenele și în condițiile stabilite prin contractul de închiriere;
	b) La încetarea contractului de închiriere prin ajungere la termen, sau a rezilierii acestuia din orice cauză, să predea spațiul închiriat în intregime în stare bună, inclusiv cu îmbunătățirile aduse prin lucrările de modernizare executate pe perioada derulării contractului, dacă este cazul;
	c) Să suporte cheltuielile de întreținere (energie electrică, energie termică, apă rece și caldă, telefon, salubrizare etc.) pentru spațiul închiriat, dacă este cazul. Acestea se vor achita locatorului, în termen de 3 (trei) zile de la emiterea facturilor;
	d) Să obțină toate avizele și autorizațiile necesare desfășurării activității în spațiul închiriat;
            e) Să ia toate măsurile ce se impun pentru asigurarea securității și sănătații în muncă în conformitate cu Legea securității și sănătații în muncă nr. 319/2006, modificată;
f) Răspunderea în ceea ce privește asigurarea apărării împotriva incendiilor aparține în exclusivitate LOCATARULUI. Obligațiile principale ale acestuia sunt prevăzute în art. 21 din Legea nr. 307/2006 privind apărărea împotriva incendiilor, modificată.
VIII. RĂSPUNDEREA CONTRACTUALĂ
	Art.9. (1) Pentru neexecutarea sau executarea necorespunzătoare, părțile contractante datorează despăgubiri, conform legilor în vigoare.
	(2) Locatarul răspunde de stricăciunile și distrugerile de orice natură, provocate imobilului din culpa sa.
	Art.10. (1) Forța majoră, legal invocată și dovedită, apără de răspundere părțile, cu obligația înștiințării în termen de 3 zile de la producerea evenimentului.
	(2) Cazul de forță majoră se va comunica celeilalte părți de către partea interesată prin telex, fax, urmat de o scrisoare recomandată cu mențiunea constatării evenimentului de acest gen de către organele competente.
	IX. CLAUZE SPECIALE
	Art.11. În termen de 30 de zile de la data semnării prezentului contract, locatarul va plăti locatorului, cu titlul de garanție, o sumă egală cu contravaloarea chiriei pe 2 (două) luni. Neplata acestei garanții, în termenul prevăzut, duce la rezilierea de drept a prezentului contract, fără nicio somație prealabilă sau altă formalitate și fără intervenția instanțelor de judecată, această clauză constituind un pact comisoriu de cel mai înalt grad. Această garanție se restituie la data rezilierii contractului sau a încetării acestuia prin ajungere la termen, cu condiția achitării la zi a tuturor obligațiilor contractuale (chirie + utlități + penalități). În caz contrar, garanția se compensează cu debitele restante.
Art.12. 1) La expirarea contractului de închiriere, acesta poate fi prelungit numai prin acordul scris al părților.
	 2) Contractul de închiriere poate fi încetat din inițiativa uneia din părți, cu un preaviz de 30 de zile formulat în scris.
	 3) Tacita relocațiune nu este permisă.
 4) Contractul de închiriere se reziliază de drept, fără nicio formalitate și fără intervenția instanțelor de judecată, în următoarele situații:
  a. În cazul subînchirierii sau folosirii spațiului prin asociere, fără acordul scris al locatorului;
	  b. În cazul schimbării destinației spațiului închiriat, situație permisă doar cu acordul locatorului, situație în care se va renegocia cuantumul chiriei;
	  c.  Pentru neplata chiriei și/sau utilităților pe o durată mai mare de 30 de zile.
	  5) În cazul rezilierii contractului de închiriere din orice cauză, exceptând culpa locatorului, respectiv a încetării prin ajungere la termen, locatarul nu va putea emite pretenții privind restituirea sumelor cheltuite pe perioada derulării contractului pentru diferite lucrări de întreținere, amenajare și modernizare ale spațiului închiriat.
	  6) În cazul rezilierii contractului din culpa locatorului, acesta se obligă la restituirea sumelor cheltuite pe perioada derulării contractului pentru diferite lucrări de întreținere și amenajari ale spațiului închiriat.
	  7) Orice modificări de reamenajare a spațiului, pe care legea le prevede expres pentru autorizare, se fac doar cu acordul locatorului.
	Art.13. În situația rezilierii contractului de închiriere din orice cauză, sau a încetării acestuia prin ajungere la termen, locatarul  este obligat să predea imobilul închiriat în termen de maxim 48 de ore de la data rezilierii sau încetării contractului. În caz contrar, acesta va plăti o despăgubire de folosință, în cuantum de 100 lei, pentru fiecare zi de întârziere, până la data predării efective.
Art.14. Litigiile de orice fel decurgând din executarea prezentului contract de închiriere se soluționează pe cale amiabilă, iar în caz contrar acestea se vor soluționa de către instanțele de judecată de drept comun, de la sediul locatorului, respectiv Municipiul Timișoara.
Art.15. Prezentul contract s-a încheiat și semnat astăzi __________, în 2 (două) exemplare originale, câte unul pentru fiecare parte, la sediul locatorului.  



LOCATOR,                                                     LOCATAR
Societatea DRUMURI MUNICIPALE                     Societatea UZINA ENERGETICĂ 
        TIMIȘOARA S.A.				           TIMIȘOARA S.R.L.
							         (în curs de constituire)
                                                           	
	

                 DIRECTOR GENERAL,                           	            ADMINISTRATOR,
                   ing. Valentin Martânov		           		_________________


                   DIRECTOR ECONOMIC,                              
                    ec. Marcela Fericel 				 
 

                    AVOCAT,                				 
                    Florin Baias 					 


                    BIROU ADM., 

